
# Быел 1 сентябрь көнне Казанда мәктәп линейкалары булмаячак

Казан мэры Илсур Метшин укуларның гадәти тәртиптә башланачагын искәртте.

Быел Казанда коронавирус аркасында мәктәп линейкалары булмаячак. Казан мэры Илсур Метшин Башкарма комитетта узган эшлекле дүшәмбе киңәшмәсендә шулай дип белдерде.

«Ата-аналарны борчыган төп сорау уку тәртибе турында иде. Без укуны стандарт режимда башлыйбыз. Бердәнбер әйбер – 1 сентябрьдә линейкалар булмаячак», - диде шәһәр башлыгы.

Педагоглар һәм ата-аналарның укучыларга «аларның яңа шартларда, башка мәктәпкә әйләнеп кайтуын» аңлатуы мөһим, дип искәртте мэр. Балалар социаль дистанция сакларга тиеш, ә битлек һәм перчатка кияргә кирәкми.

1 сентябрьдә Казанда 20,5 мең бала беренче сыйныфка барачак. Татарстан башкаласында барлыгы 148,5 мең укучы парта артына утырачак.


Динара Прокопьева

Следите за самым важным и интересным в Telegram-каналеТатмедиа

## Нет комментариев
Быел 1 сентябрь көнне Казанда мәктәп линейкалары булмаячак